พรก.รีดค่าต๋งพ่นโทษ
เรื่องร้อนๆ ของตลาดการเงินพุ่งไปที่การออกพระราชกำหนด (พ.ร.ก.) กู้เงิน 4 ฉบับ ของรัฐบาล และฝ่ายค้านยื่นตีความ พ.ร.ก. 2 ใน 4 ฉบับ ของ พ.ร.ก.เงินกู้ ให้ศาลรัฐธรรมนูญตีความว่าขัดกับรัฐธรรมนูญหรือไม่
5 ก.พ. 2555

เรื่องร้อนๆ ของตลาดการเงินพุ่งไปที่การออกพระราชกำหนด (พ.ร.ก.) กู้เงิน 4 ฉบับ ของรัฐบาล และฝ่ายค้านยื่นตีความ พ.ร.ก. 2 ใน 4 ฉบับ ของ พ.ร.ก.เงินกู้ ให้ศาลรัฐธรรมนูญตีความว่าขัดกับรัฐธรรมนูญหรือไม่
ประกอบด้วย พ.ร.ก.ให้อำนาจกระทรวงการคลังกู้เงินเพื่อการวางระบบการบริหารจัดการน้ำและสร้างอนาคตประเทศ 
วงเงิน 3.5 แสนล้านบาท และ พ.ร.ก.ปรับปรุงการบริหารหนี้เงินกู้ที่กระทรวงการคลังกู้ เพื่อช่วยเหลือกองทุนฟื้นฟูและพัฒนาระบบสถาบันการเงิน ไปให้ธนาคารแห่งประเทศไทย (ธปท.) รับผิดชอบการชำระดอกเบี้ยและเงินต้นของกองทุนฟื้นฟูฯ 1.14 ล้านล้านบาท ทำให้ฝ่ายรัฐบาลต้องชะลอการเดินหน้าใช้กฎหมายดังกล่าว
ด้าน ยิ่งลักษณ์ ชินวัตร นายกรัฐมนตรี ชี้แจงว่าการออก พ.ร.ก.กู้เงิน 4 ฉบับ เพื่อบริหารน้ำอย่างยั่งยืน ซึ่งประเทศไทยติดลบด้านเศรษฐกิจแล้วกว่า 4 แสนล้านบาท แต่มีภาระหนี้ที่ใช้จ่ายในประเทศและหนี้ที่รัฐบาลรับภาระแทนกองทุนฟื้นฟูฯ รัฐบาลไม่สามารถรับภาระในส่วนนี้ได้อีก จึงต้องโอนภาระการชำระหนี้คืนให้กองทุนฟื้นฟูฯ ฯ จะได้ไม่ต้องขึ้นภาษีเพื่อผลักภาระให้กับประชาชน ซึ่งที่ผ่านมารัฐบาลนำเงินภาษีประชาชนมาใช้หนี้ของกองทุนฟื้นฟูฯ 
ขณะที่ ธวัชชัย ยงกิตติกุล เลขาธิการสมาคมธนาคารไทย ในนามตัวแทนธนาคารพาณิชย์ แสดงท่าทีชัดเจนว่า หาก พ.ร.ก.ไม่บังคับให้ธนาคารของรัฐต้องจ่ายค่าธรรมเนียมจากฐานเงินฝากให้กับกองทุนคุ้มครองเงินฝากในอัตราเดียวกับธนาคารพาณิชย์ คงไม่สามารถปฏิบัติตาม พ.ร.ก.ได้ เพราะถือเป็นการเลือกปฏิบัติและทำให้เกิดความไม่เท่าเทียมกันในการแข่งขัน ซึ่งอาจจะทำให้การแก้ปัญหาหนี้กองทุนฟื้นฟูฯ ไม่เป็นไปตามเป้าหมายที่วางไว้ 
ด้านธนาคารพาณิชย์เริ่มออกหุ้นกู้เพื่อระดมเงินรองรับ พ.ร.ก.ฉบับดังกล่าวเพื่อรักษาสภาพคล่องส่วนเกินที่มีอยู่ในระบบ 2 ล้านล้านบาท ไว้เป็นภูมิคุ้มกันความเสี่ยงจากการลดวงเงินคุ้มครองเงินฝาก และเตรียมพร้อมรับการขยายของสินเชื่อเมื่อเศรษฐกิจฟื้นตัว ซึ่งต่างทยอยออกหุ้นกู้เพื่อระดมเงิน และเพื่อล็อกต้นทุนในระยะยาว หลังจากทางการปรับลดอัตราดอกเบี้ยนโยบายประกอบกับมีความกังวลในเรื่องต้นทุนการกู้ยืมเงินจากธนาคารที่อาจเพิ่มสูงขึ้น หาก พ.ร.ก.ให้อำนาจ ธปท. เรียกเก็บเงินค่าธรรมเนียมจากฐานเงินฝากธนาคารพาณิชย์มีผลบังคับใช้ ซึ่งนายตรรก บุนนาค ผู้ช่วยกรรมการผู้จัดการใหญ่ ธนาคารกรุงศรีอยุธยา โดยคาดว่าในปีนี้ภาคเอกชนจะมีการออกหุ้นกู้ประมาณ 2.53 แสนล้านบาท
สำหรับ พ.ร.ก.กองทุนส่งเสริมการประกันภัยพิบัติ นั้น มีความเห็นไม่ตรงกันระหว่าง วีรพงษ์ รามางกูร หรือ ดร.โกร่ง ประธานคณะกรรมการยุทธศาสตร์เพื่อการฟื้นฟูและสร้างอนาคตประเทศ คณะกรรมการยุทธศาสตร์เพื่อการฟื้นฟูและสร้างอนาคตประเทศ (กยอ.) เปิดเผยต่อนักลงทุนญี่ปุ่นว่า อาจจะขยายวงเงินความคุ้มครองภัยธรรมชาติ เป็น 1 ล้านล้านบาท และเพิ่มเงินการจัดตั้งกองทุนเป็น 1 แสนล้านบาท แต่ นายกิตติรัตน์ ณ ระนอง รมว.คลัง ยืนยันว่าไม่มีการเปลี่ยนแปลง ยังคงไว้ที่ 5 แสนล้านบาท และเงินจัดตั้งกองทุนอยู่ที่ 5 หมื่นล้านบาท เหมือนเดิม
ขณะที่ สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ยืนยันว่าจะเปิดขายประกันภัยพิบัติในวันที่ 14 ก.พ.นี้ โดยจะคุ้มครองภัย 3 ประเภท ได้แก่ วาตภัย อุทกภัย และธรณีพิบัติภัย ซึ่งเบี้ยประกันภัยจะเป็นราคาที่เหมาะสมตามความเสี่ยงของพื้นที่ 
ด้านค่าเงินบาทสัปดาห์ที่ผ่านมาแข็งค่าทะลุระดับ 31 บาทต่อเหรียญสหรัฐ แต่ผลจากความกังวลของแนวโน้มเศรษฐกิจโลก ทำให้ค่าเงินบาทปิดในวันศุกร์ที่ 30.82 บาทต่อเหรียญสหรัฐ
ด้านการซื้อขายในตลาดหลักทรัพย์นั้น มีเม็ดเงินลงทุนจากต่างชาติไหลเข้ามาซื้อหุ้นตั้งแต่กลางสัปดาห์จนปิดเมื่อวันศุกร์ที่ 1,098.95 จุด เพิ่มขึ้น 2.11% มูลค่าการซื้อขายเฉลี่ยต่อวันเพิ่มขึ้น 1.22% อยู่ที่ 27,204.58 ล้านบาท